ময়দানের ‘টোকেন সিস্টেম’ পশ্চিমবঙ্গের রাজনীতিতেও দ্রুত চালু হবে বলে মনে হয়। ‘টোকেন’— মানে, নম্বর। সাতচল্লিশের ক, উনচল্লিশের ঙ। অর্থাৎ, খেলোয়াড়ের পরিচিতি শুধু তাঁর নাম নয়। একটি নম্বরও। মরশুমের শুরুতে খেলোয়াড় কোনও দলে সই করার পর আইএফএ থেকে নাকি তাঁর নামে একটি ‘টোকেন’ দেওয়া হয় সংশ্লিষ্ট দলটিকে। অর্থাৎ, এর পর সেই খেলোয়াড়কে গুম করেও অন্য দল অার ভাঙাতে পারবে না। ‘টোকেন’ শেষ কথা বলবে। কলকাতার ময়দান নিয়ে যাঁরা সামান্যতম খবর রাখেন, তাঁরা খেলোয়াড়কে গুম করে, গৃহবন্দি করে, লোভ দেখিয়ে দল ভাঙানোর রোমহর্ষক ইতিহাস জানেন। ময়দানে কান পাতলে এখনও সে সংক্রান্ত রঙ্গরসিকতা শোনা যায়। রাজনীতি একপ্রকার খেলাই। ময়দানে যা ঘটত, তার প্রতিফলন ঘটতে শুরু করেছে বঙ্গীয় রাজনীতিতে। দলবদল রঙ্গের চেহারাই নিয়েছে।
ভারতীয় রাজনীতিতে ঘোড়া কেনাবেচা নতুন নয়। উত্তরপ্রদেশ, বিহারের রাজনীতিতে জনপ্রতিনিধিদের দলবদলের ইতিহাস বহুচর্চিত। শোনা যায়, সেইসব দলবদলের খেলায় লক্ষ-লক্ষ, কোটি-কোটি টাকার লেনদেন ঘটে। সেখান থেকেই বহুমূল্য ঘোড়া কেনাবেচা কথাটির উৎপত্তি। কেন্দ্রীয় রাজনীতিতে ঘোড়া কেনাবেচার অভিযোগের সাক্ষী থেকেছে দেশ। কিন্তু বঙ্গীয় রাজনীতি নিয়ে যত অভিযোগই থাকুক না কেন, এখানকার রাজনীতিকদের বিশ্বাসযোগ্যতা নিয়ে এতদিন তেমন প্রশ্ন ওঠেনি। দল ভাঙানোর অভিযোগও আগে ওঠেনি সেভাবে। ভাবা হতো, এখানে দল ভাঙে আদর্শের প্রশ্নে। ঘোড়া কেনাবেচার প্রয়োজন পড়েনি এতকাল। হয়তো ঘোড়া কেনাবেচার সামর্থ্যও ছিল না এখানকার রাজনৈতিক দলগুলির ! হয়তো সত্যিই আদর্শকে সম্মান জানানোর রেওয়াজ ছিল ! হয়তো সেসব কিছুই নয়, ৩৪ বছর সরকারের পরিবর্তন না-ঘটায় ঘোড়া কেনার প্রয়োজন হয়নি কখনও ! তবে এ বাংলা আর সে বাংলা নেই ! পরিবর্তিত সময়ে বদলে গিয়েছেন রাজনীতির কুশীলবেরা। ময়দানের রাজনীতিই একটু বড় আকারে ফিরে এসেছে বঙ্গদেশে। দিকে দিকে জার্সির বদল ঘটছে। সকলেই ক্ষমতার কাছাকাছি থাকার চেষ্টা করছেন।
গণতন্ত্রে বিরোধীর ভূমিকা অত্যন্ত গুরুত্বপূর্ণ। বিরোধীর কাজ সদাসর্বদা সরকারের গঠনমূলক সমালোচনা করা এবং প্রয়োজনে ঐকমত্যে পৌঁছনো। কিন্তু স্বাভাবিকতা বোধ হয় পছন্দ করছে না এ রাজ্য। সকলেই এখন ক্ষমতার সুরে কথা বলতে চান। ক্ষমতাও চায় বিরোধীস্বর স্তব্ধ করতে। ফলে, এক সময় বিহার-উত্তরপ্রদেশে যা ঘটত, পশ্চিমবঙ্গেও ঠিক তাই ঘটতে শুরু করেছে। মুশকিল হল, খেলোয়াড়দের দলবদলের সঙ্গে রাজনীতিকদের দলবদল গুলিয়ে ফেললে মূলগত বাস্তবতাকে এড়িয়ে যেতে হয়। খেলোয়াড়েরা ব্যক্তিগত দক্ষতায় তারকা। তাঁরা জনপ্রতিনিধি নন। মানুষ তাঁদের নির্বাচন করেন না। মানুষের প্রতি দায়বদ্ধ থাকার দায় তাঁদের কম। কিন্তু সে দায় রয়েছে জনপ্রতিনিধিদের। সেই বোধটি বিলুপ্ত হয়েছে এ রাজ্যে। বিশ্বাসহীনতার যে অবিশ্বাস্য রাজনীতি শুরু হয়েছে পশ্চিমবঙ্গে, ইতিহাসে তার ‘টোকেন’ নিশ্চিতভাবে গচ্ছিত থাকবে।